b'\n_START_ARTICLE_\nDominik Kubal\xc3\xadk\n_START_SECTION_\nSeuraura\n_START_PARAGRAPH_\nKubal\xc3\xadk on HC Plze\xc5\x88in oma kasvatti. H\xc3\xa4n oli kaudella 2009\xe2\x80\x932010 seuran C-nuorten paras maalintekij\xc3\xa4 39 osumallaan ja voitti kauden p\xc3\xa4\xc3\xa4tteeksi T\xc5\xa1ekin C-nuorten mestaruuden. Kaudella 2010\xe2\x80\x932011 Kubal\xc3\xadk voitti T\xc5\xa1ekin B-juniorisarjan maalip\xc3\xb6rssin ja jakoi pistep\xc3\xb6rssin kolmannen sijan kolmen muun pelaajan kanssa tehoilla 38+21=59. H\xc3\xa4n jakoi my\xc3\xb6s Plze\xc5\x88in sis\xc3\xa4isen pistep\xc3\xb6rssin voiton Jan Schleissin kanssa ja oli my\xc3\xb6s pudotuspeleiss\xc3\xa4 joukkueen paras maalintekij\xc3\xa4 nelj\xc3\xa4ll\xc3\xa4 osumallaan. Kaudella 2011\xe2\x80\x932012 Kubal\xc3\xadk oli Plze\xc5\x88in paras maalintekij\xc3\xa4 sek\xc3\xa4 runkosarjassa 22 osumallaan ett\xc3\xa4 pudotuspeleiss\xc3\xa4 kolmella osumallaan. H\xc3\xa4n pelasi reilut puolet kaudestaan my\xc3\xb6s seuran A-nuorissa ja debytoi 16-vuotiaana my\xc3\xb6s Extraligassa, jossa Kubal\xc3\xadk pelasi kahdeksan runkosarjaottelua tehden yhden maalin. H\xc3\xa4n pelasi Plze\xc5\x88in miesten joukkueessa my\xc3\xb6s yhden European Trophy -ottelun._NEWLINE_OHL-joukkue Sudbury Wolves varasi Kubal\xc3\xadkin 27. pelaajana CHL:n varaustilaisuudessa 2012. H\xc3\xa4n siirtyi joukkueeseen kaudeksi 2012\xe2\x80\x932013 ja teki runkosarjassa 34 tehopistett\xc3\xa4. Kubal\xc3\xadk jakoi kev\xc3\xa4\xc3\xa4n 2013 pudotuspeleiss\xc3\xa4 Wolvesin sis\xc3\xa4isen maalip\xc3\xb6rssin voiton Nathan Pancelin ja Nicholas Baptisten kanssa kolmella osumallaan. Los Angeles Kings varasi h\xc3\xa4net seitsem\xc3\xa4nnell\xc3\xa4 kierroksella 191. pelaajana NHL:n varaustilaisuudessa 2013. Kesken kauden 2013\xe2\x80\x932014, tammikuussa 2014 Wolves kauppasi Kubal\xc3\xadkin sek\xc3\xa4 vuosien 2014 ja 2016 toisen kierroksen varausvuoron Kitchener Rangersiin vaihdossa Radek Faksaan. Kubal\xc3\xadk edusti Wolvesia molempien OHL-kausien aikana my\xc3\xb6s Junior Club World Cupissa._NEWLINE_Kaudeksi 2014\xe2\x80\x932015 Kubal\xc3\xadk palasi kaksivuotisella sopimuksella kasvattajaseuraansa HC Plze\xc5\x88iin. H\xc3\xa4nen varsinainen tulokaskautensa Extraligassa toi 35 runkosarjaottelussa tehot 3+4=7 ja nelj\xc3\xa4ss\xc3\xa4 playoff-ottelussa tehot 1+1=2. Joulukuussa 2014 Kubal\xc3\xadk teki kaksivuotisen jatkosopimuksen Plze\xc5\x88in kanssa.\n_START_SECTION_\nMaajoukkueura\n_START_PARAGRAPH_\nKubal\xc3\xadk pelasi alle 20-vuotiaiden MM-kilpailuissa vuonna 2015, jolloin h\xc3\xa4n toimi T\xc5\xa1ekin kapteenina. Kubal\xc3\xadk pelasi my\xc3\xb6s alle 18-vuotiaiden MM-kilpailuissa vuonna 2013, jolloin h\xc3\xa4n voitti T\xc5\xa1ekin sis\xc3\xa4isen sy\xc3\xb6tt\xc3\xb6p\xc3\xb6rssin ja jakoi sis\xc3\xa4isen pistep\xc3\xb6rssin voiton Patrik Zr\xc3\xa1halin kanssa._NEWLINE_T\xc5\xa1ekin A-maajoukkueessa Kubal\xc3\xadk on pelannut kolme ottelua tehden yhden sy\xc3\xb6tt\xc3\xb6pisteen. H\xc3\xa4n teki A-maajoukkuedebyyttins\xc3\xa4 5. marraskuuta 2015 Karjala-turnauksen \xc3\x96rnsk\xc3\xb6ldsvikiss\xc3\xa4 pelatussa avausottelussa Ruotsia vastaan.\n_START_SECTION_\nMuuta\n_START_PARAGRAPH_\nKubal\xc3\xadkin isoveli Tom\xc3\xa1\xc5\xa1 pelaa Saksan DEL-liigan ERC Ingolstadtissa ja h\xc3\xa4n on aiemmin pelannut my\xc3\xb6s 12 NHL-ottelua Columbus Blue Jacketsissa.'